Khayelitsha-video: Man wás eers geklee, sê burgemeester(Foto: Skermgreep uit die video) Dan Plato, die burgemeester van Kaapstad, sê ŉ man wat in ŉ video kaal uit ŉ plakkershut in Khayelitsha gedwing en hardhandig hanteer word, het aanvanklik klere aangehad en was nie besig om te stort of te bad nie. Maroela Media het vroeër berig vier wetstoepassers van die Kaapstadse metro gaan geskors word hangende ŉ ondersoek na die video. In die video, wat wyd op sosiale media versprei is, bars beamptes en ŉ kaal man skielik by die deur van ŉ plakkershut uit. Dit lyk of die nakende man hom probeer teësit om terug in die plakkershut in te gaan en hy val in die proses op die grond. Die beamptes keer hom, waarna begin word om die plakkershut af te breek. Daar is vroeër gesê die man was besig om te bad toe hy uit die plakkershut verwyder is sodat dit afgebreek kon word. Die stuk grond in eThembeni, naby Empolweni in Khayelitsha waarop die man se hut was, behoort aan die Kaapstadse metroraad en daar was vroeër verskeie pogings om onwettige besetting op die grond te voorkom. Plato het Vrydag in ŉ verklaring gesê ŉ span onafhanklike ondersoekbeamptes is aangestel om die omstandighede te ondersoek. “Ek het versoek dat onafhanklike ondersoekbeamptes aangestel word sodat die uitslag bo verdenking kan wees, gegewe die openbare belang in die saak,” het hy gesê. Alle video’s en foto’s, insluitend beeldmateriaal wat die inwoners en wetstoepassers geneem het, sal nou aan dié span oorhandig word en hulle sal hul eie onderhoude voer. “In dié beeldmateriaal kan ŉ man gesien word wat aanvanklik klere aan het toe die operasie begin. Hy was nie besig om in die struktuur te bad of te stort, soos aanvanklik berig is nie. Ondanks gerugte dat mnr. Qholani doelbewus sy klere uitgetrek het in ŉ poging om die teen-grondbesettingsveldtog te verhoed, keur ek nie die onwaardige of skandelike omstandighede goed nie. Ons wag nou vir die uitslag van die ondersoekbeamptes in dié verband.” Plato het versoek dat die ondersoek voor 10 Julie afgehandel moet word. Gushwell Brooks, woordvoerder van die SA Menseregtekommissie, het intussen in ŉ verklaring gesê die kommissie veroordeel die optrede van die beamptes. “Die optrede in die beeldmateriaal is ŉ duidelike oortreding van die reg tot menswaardigheid, die reg tot vryheid en sekuriteit van die persoon – veral die reg om nie behandel of gestraf te word op ŉ wrede, onmenslike, onwaardige manier nie,” het Brooks gesê. “Daar was roekeloosheid onder die beamptes oor of die slagoffer verneder moet word en sy menswaardigheid geskend moet word. Hierdie optrede behoort nie in ŉ demokratiese Suid-Afrika nie.” Die MRK maan Stad Kaapstad en ander staatsliggame op nasionale, provinsiale en plaaslike vlak, om beslissend op te tree teen diegene wat persone se menseregte skend. Stad Kaapstad het toestemming, kragtens ŉ hooggeregshofbevel, om enige nuwe onwettige strukture op die betrokke perseel te verwyder. Dit is buiten 49 strukture wat die hof toegelaat het om tydelik op die grond te bly totdat die saak ten volle aangehoor is. Ondanks die hofbevel, moet wetstoepassers byna daagliks onwettige pogings tot grondbesetting op die eiendom voorkom. ŉ Grootskaalse waterprojek, ten waarde van R162 miljoen, is op die betrokke eiendom aan die gang. Dit sluit in installasiewerk van ŉ 6,3 km lange pyplyn van Faure na Khayelitsha langs Baden Powellrylaan en sal stabiele watervoorraad vir Khayelitsha beteken.